Hans-Pavia Rosing (S), 2001-05-03:
Jeg synes jo egentlig, at dagen i dag på mange måder har været et gennembrud for grønlandsk sikkerhedspolitik.
Alle partier siger, at Grønland skal være med i beslutningsfasen, og det er jo det, vi har ønsket hele vejen igennem, men nu har vi fået det bekræftet fra et stort flertal i Folketinget, hvis ikke hele Folketinget. Det er jo en god dag, hvad det angår.
National Missile Defense, Global Missile Defence, Ballistic Missile Defence eller bare Missile Defence - kært barn har mange navne, kunne man fristes til at sige.
Et missilskjold mod, hvad amerikanerne kalder »the rogue states«, på dansk slyngelstater: Iran, Irak, Libyen, Nordkorea osv.
Rusland er imod dette projekt; det hørte vi under sidste uges høring i Landstingssalen her på Christiansborg.
Rusland henholder sig naturligt nok til ABM-traktaten af 1972.
Efter min og efter min fornemmelse også efter Grønlands mening er en traktat en underskrevet aftale mellem to, i dette tilfælde to lande, USA og det daværende Sovjetunionen, i dag Rusland.
Ingen af parterne kan afsige en sådan traktat ensidigt.
Det må vi sige højt og tydeligt til vores amerikanske
venner
Den danske regering har sammen med det grønlandske landsstyre valgt at forholde sig afventende, indtil der foreligger en henvendelse fra USA.
Det synes jeg i grunden er fornuftigt nok trods det faktum, at jeg personlig i bund og grund er totalt imod projektet og hele tankegangen bag projektet.
Hvad er det så, USA gennem den nye præsident George W. Bush pønser på? Skal vi nu opbygge osteklokker omkring det amerikanske kontinent, omkring NATO-landene i Europa og andre USA-allierede i Mellem- og Fjernøsten og andre steder?
Jeg kan huske, at jeg fældede en lille tåre af glæde, da Muren faldt, da den kolde krig ophørte.
Jeg var overbevist om, at vi nu endelig havde taget hul på vejen mod en bedre verden.
Men hvad er det, USA starter det nye årtusinde med?
Et afsæt til en fornyet oprustning, en spiral, som ikke har nogen ende, og hvis den har en ende, er det i hvert fald en ende, som nok bedst kan beskrives som verdens ende.
»Tulukkat qarlorulukkaangamik tikiuttussanik siulittortarput«, et grønlandsk ordsprog, som på dansk hedder: »Når ravne skriger ophidset, varsler de udenbys gæster.«
Hjemme i Nuuk hører jeg ofte ravne skrige ophidset
, og jeg har da også en begrundet idé om, hvem de udenbys gæster er.
Og her må der gættes tre gange.
For ca. 3 uger siden hørte jeg et morgenprogram i KNR, Grønlands Radio, noget i retning af »Tanker til eftertanke«.
To unge mennesker, elever i 3.G på GU i Nuuk, altså gymnasiet i Nuuk,
havde lavet 5 minutter om missilskjoldet.
De sagde bl.a.: »USA er åbenbart svag og sårbar - grænsende til en hysterisk reaktion.«
De sagde også: »USA er ude med et projekt, hvor man skal ramme én kugle med én kugle.«
»Grønland er havnet i en militærpolitisk boksering, hvor en knockout er snublende nær.«
De sagde også: »Jamen skal vi ikke bare holde mund.
Vi er jo kun 56.000 mennesker, eller skal vi overveje en rejeblokade mod USA, eller til gengæld for endnu en gang at stille Thule til rådighed kræve, at USA ophæver the »Marine Mammals Protection Act?«
Det er en amerikansk lovgivning, der forbyder os at eksportere sælskind og andre produkter fra vore havpattedyr.
De sagde endvidere: »De ældre grønlændere, der levede under 2. Verdenskrig, har en anden holdning.
En holdning, der afspejler en taknemlighed over for amerikanernes hjælp under krigen, noget i retning af: De hjalp os dengang, lad os hjælpe dem i dag.«
Hvem hører den folkelige opinion i denne sag?
Hvad siger
den amerikanske opinion?
Hvad siger den danske og europæiske opinion?
Det er jo stort set hele verden, det drejer sig om.
Er det ikke lidt vigtigt at forholde sig til, hvad vælgerne derude mener?
Den israelske general og politiker Moshe Dayan sagde engang, at ønsker man at opnå fred, taler man ikke med sine venner; man taler med sine fjender.
Det var måske noget, som USA burde skrive sig bag øret.
Det var der ikke nogen, der forstod.
På dansk: »Fortier man et spøgelse, vokser det sig stadig større.«